زانم وه‌‌ئشقد‌ ئه‌‌ى هاوزوانم
ئاگر ئه‌‌و ئشقه‌‌ له‌‌زوى ها گیانم
ئشق ئاشقه‌‌یله‌‌ خه‌‌مین و ماتن
ئشق ئه‌‌وانه‌‌یش دویر له‌‌ وڵاتن
ئشق گوڵه‌‌یله‌‌ له‌ڕه‌‌نگ گوێڕیانه‌‌
ئشق داره‌‌یله‌‌ چوى ئه‌‌ڵگڕیانه‌‌
ئشق بوڵبوڵه‌‌ تش باڵ كریاگه‌‌
له‌‌ناو قه‌‌فه‌‌س و زندان نریاگه‌‌
ئیشق پیر مه‌‌یه‌‌ دویر له‌‌مه‌‌یخانه‌‌
ئشق مه‌‌له‌‌وه‌‌ر بى ماوا و لانه‌‌
ئشق هه‌‌زاره‌‌س هات وه‌‌ئه‌‌زره‌‌ته‌‌و
نووڕنه‌‌ ده‌‌روه‌‌چه‌‌ى به‌‌سیاگ شه‌‌كه‌‌ته‌‌و
ئشق دڵ خوه‌‌مه‌‌و عه‌هد و په‌‌یمانم
تن ماره‌‌ى هویرم من خوه‌‌م خاس زانم
هویر و خه‌‌یاڵم دایم هاوه‌‌لدان
ئه‌‌و ڕووژه‌‌ كه‌‌ى بایگ بویاتامه‌‌ ‌میوان‌
ئه‌‌سپم زین كردمه‌ ‌و‌ له‌ ‌‌ئینتزارم
چه‌‌پكى گوڵ نه‌‌رگز وه‌‌دیارى بارم
خوه‌‌م و هاوڕیه‌‌یل تووشگ به‌‌سایمه‌‌
له‌‌مه‌‌رزه‌‌گه‌‌دان ڕییگ دانایمه‌‌
ئه‌‌ر تیه‌‌ریك شه‌‌و بووگ یا چله‌‌ى زمسان
وه‌‌فریش بواریگ بووگه‌‌ ڕیبه‌‌سان
مه‌‌نه‌‌لى براى شار(ئه‌‌یوان)ه‌‌
دڵسووز ئیلام و ڕى (تاقووسان)ه‌‌
شار كرماشان تا قه‌‌سر شرین
نزیك وه‌‌ سنوور شار خانه‌‌قین
یانه‌‌ به‌‌شیگن له‌‌ى كوردستانه‌‌
وه‌‌ زوور و ناهه‌‌ق به‌‌شبه‌‌ش كریانه‌‌
یه‌‌ ئه‌‌و ڕووژه‌‌سه‌‌ هه‌‌قمان ته‌‌قاز كه‌‌ى
گشت هه‌‌قخوریاگیگ ڕه‌‌سیگه‌‌‌ هه‌‌ق خوه‌‌ى
سالم خه‌مانی
